**Skýrsla formanns Lífsins – samtaka um líknarmeðferð**

**starfsárið 2012-2013**

*Flutt á aðalfundi samtakanna, 15. Maí 2013*

* Talsverðar breytingar urðu á skipan stjórnar þetta starfsárið en á síðasta aðalfundi gengu úr stjórn þær **Ingibjörg Friðbertsdóttir, Rósa Kristjánsdóttir og Ásdís Þórbjarnardóttir** . Nýjir meðlimir sem kosnir voru í stjórn eru þær ; **Guðrún Jónsdóttir deildarstjóri á Taugalækningadeild Landspítala Háskólasjúkrahúss, Ingibjörg Hreiðarsdóttir hjúkrunarfræðingur hjá Karitas og á Líknardeild Landspítala Háskólasjúkrahúss og Kristín Högnadóttir verkefnastjóri hjúkrunar á Eir.**
* Segja má að fyrsta verk nýrrar stjórnar hafi verið að hitta Rósu og Ásdísi á kaffi Flóru, skömmu eftir síðasta aðalfund og veita þeim örlítinn viðurkenningarvott fyrir langt og farsælt starf í þágu samtakanna. Rósa starfaði af heilindum og eldmóði sem formaður samtakanna um 6 ára bil og Ásdís á m.a. allan heiður af því að samtökin geta státað sig af glæsilegri heimasíðu. Ég vil nota tækifærið og þakka þeim báðum fyrir mikil og góð störf fyrir samtökin í gegnum árin og ekki síður fyrir að hafa verið boðnar og búnar að rétta núverandi stjórn hjálparhönd og ráðgjöf .
* Fyrsti fundur nýrrar stjórnar var haldinn mánudaginn 3. Sept 201*2*. Þar skipti stjórnin með sér verkum á eftirfarandi hátt:
* **Lóa Björk Ólafsdóttir hjúkrunarfræðingur , formaður**
* **Oddný Fjóla Lárusdóttir sjúkraliði , varaformaður og umsjónarmaður fréttabréfs**
* **Arndís Jónsdóttir hjúkrunarfræðingur, ritari**
* **Guðríður Kristín Þórðardóttir hjúkrunarfræðingur, gjaldkeri**
* **Ingibjörg Hreiðarsdóttir hjúkrunarfræðingur, meðstjórnandi**
* **Guðrún Jónsdóttir hjúkrunarfræðingur , varamaður**
* **Kristín Högnadóttir hjúkrunarfræðingur, varamaður**
* Fundir stjórnar voru alls 9 á starfsárinu og voru að jafnaði haldnir fyrsta mánudag hvers mánaðar kl. 8. 15 í húsnæði Líknardeildar Kóparvogs .
* Eitt fyrsta verk stjórnar var að stofna síðu fyrir samtökin á Vinabókinni ( facebook). Með þessu vildum við gera samtökin og hugmyndafræði þeirra sýnilegri fyrir almenningi. Á síðunni deilum við fróðleik sem viðkemur líknarmeðferð , gullmolum sem snerta lífið sjálft auk þess að setja inn tilkynningar um viðburði. Í dag á síðan sér um 230 áhangendur og er það von okkar að þessi vettvangur meigi nýtast samtökunum og almenningi sem best í framtíðinni.
* Alþjóðardagur líknar var 13. okt og var að þessu sinni helgaður öldruðum. Yfirskrift hans var „ Living to the end- palliative care for an ageing population. Lóa Björk Ólafsdóttir skrifaði hugleiðingu í tilefni dagsins sem ber heitið „ Listin að lifa „. Greinin var birt í Mogganum og er einnig að finna á heimasíðu samtakanna.

Samtökunum bauðst að vera í samstarfi með Ráðgjafaþjónustu Krabbameinsfélags Íslands og Landspítala Háskólasjúkrahúss um örráðsstefnu í tilefni af alþjóðardeginum. Örráðstefnan bar heitið „ Hlúum að lífinu“ og var haldin i húsnæði Krabbameinsfélags Íslands þann 11.okt síðastliðinn. Til umfjöllunar var líknarmeðferð, þar sem fjallað var um efnið frá víðum sjónarhóli og eru samtökin stolt af því að hafa fengið að eiga þátt í þessari velheppnuðu ráðstefnu.

* Stærsta verkefni samtakana hefur jafnan verið hið árlega námskeið okkar og var svo einnig í þetta sinn. Árið 2012 ákvað stjórn samtakanna að gera breytingu á högun námskeiðsins sem fólst í því að í stað þess að margir fyrirlesarar stikluðu á stóru hver með sitt erindi, voru fengnir tveir aðilar til að sjá alfarið um að deila efninu til þátttakenda með fræðslu og hópavinnu. Markmiðið með þessu skrefi var m.a. að auka á dýpt námskeiðsins. Yfirskriftin var „ Við sjálf í samskiptum við sjúklinga og fjölskyldur“. Við mat á umsögn þátttakenda eftir þetta námskeið kom fram einróma ánægja með tilhögunina og jafnframt sterk skilaboð um að samtökin héldu áfram að vinna með sama efni.

Það var því ákvörðun stjórnar á þessu starfsári að hafa form námskeiðsins í ár með svipuðum hætti og árið áður þar sem samskiptin yrðu áfram í öndvegi. Í hönd fóru heilabrot og hugmyndavinna um ákjósanlega fyrirlesara og yfirskrift á námskeiðið og varð niðurstaðan sú að leita eftir samstarfi við dr. Helgu Sif Friðjónsdóttur, hjúkrunarfræðing, sem starfar hjá fyrirtækinu Áhugahvöt og heldur námskeið sem lúta að vissri tækni í að ná árangri í samtölum með því að höfða á réttan hátt til viðmælendans. Yfirskriftin þetta árið varð því ;

**„ Notkun áhugahvetjandi samtals í líknarmeðferð „**

Námskeiðið var haldið þann 12. apríl í sal Safnaðarheimilis Háteigskirkju og var samtökunum boðið upp á húsnæðið án endurgjalds. Fyrir það kunnum við Háteigskirkju bestu þakkir.

Samstarfsmaður Helgu , dr. Sveinbjörn Kristjánsson, sálfræðingur, hélt námskeiðið með henni og tel ég mig tala fyrir hönd allra sem viðstaddir voru, með því að segja að þarna voru á ferðinni feikna góðir fyrirlesarar sem miðluðu áhugaverðu og lærdómsríku efni frá sér á sérlega skemmtilegan og lifandi hátt með fyrirlestrum og hópavinnu. Námskeiðið fékk afar jákvæða dóma og þökkum við Helgu og Sveinbirni kærlega fyrir frábært samstarf á þessum góða degi.

Icelandic travel sá um skráninguna líkt og undanfarin ár en þáttakendur á námskeiðinu voru um 27 talsins að stjórnarmeðlimum meðtöldum.

Því miður blasir sú staðreynd við að allt frá árinu 2008, hefur þátttakan á þessum námskeiðum okkar jafnt og þétt verið að dragast saman þrátt fyrir að fá góða umsögn þeirra sem það sækja. Það var því á vissum tímapunkti í undirbúningi námskeiðsins að stjórnin stóð frammi fyrir þeirri erfiðu stöðu að jafnvel þyrfti að aflýsa því. Betur fór þó en á horfðist og skráningin tók við sér á lokametrunum.

Sigurður A. Þóroddsson hæstaréttarlögmaður og eiginmaður Kristínar Högnadóttur sem situr í stjórn samtakanna, gaf okkur aðgang að ljósritunarvél og tækjum til að útbúa námsgögnin. Ljóst er að þessi greiði sparaði samtökunum umtalsvert fé. Fyrir þetta kann stjórnin þeim hjónum bestu þakkir.

* Fjöldi félagsmanna innan samtakanna hefur nokkurn veginn haldist óbreyttur síðustu árin og telur nú um 220 manns. Helsta tekjulind samtakana eru félagsgjöldin.
* Styrkveitingar þetta árið voru 5 talsins

Þeir sem sóttu um og fengu úthlutað styrkjum árið 2012 voru:

Ásta Bjarney Pétursdóttir, Sigríður Zoéga, Ásdís Björg Þórbjarnardóttir, Berglind Víðisdóttir og Arndís Jónsdóttir. Gjaldkeri mun gera nánari grein fyrir styrkveitingum í uppgjöri sínu.

* Samtökin standa fyrir íslenskri útgáfu bæklingsins „ Að leiðarlokum“ og gefa hann til stofnana víðs vegar um land. Stjórnin gaf í ár út orðsendingu sem í framtíðinni mun fylgja þessum bæklingum. Þar eru tilmæli til stofnana um að þeir verði fjölnýttir þannig að spara meigi sem best kostnað við prentun bæklinganna.
* Samtökin gáfu út og sendu til félaga sinna tvö fréttabréf á starfsárinu. Annað kom út á aðventu en hitt nú á vordögum og þökkum við öllum þeim sem veittu okkur innlegg og efni í bréfin.

Útgáfa og vinnsla fréttabréfsins hefur verið í höndum Oddnýjar Fjólu Lárusdóttur síðustu árin og hefur hún leyst það verk glæsilega af hendi. Oddný kveður nú stjórnina eftir fjögurra ára setu og viljum við færa henni kærar þakkir fyrir farsælt samstarf og óskum henni velfarnaðar í lífi og starfi.

* Samvinnan hefur verið einkar ánægjuleg og skemmtileg í vetur með nýjum sem eldri stjórnarmeðlimum og vil ég þakka fyrir hana. Eitt stærsta verkefni og áskorun okkar á næsta starfsári tel ég að gæti orðið að leggjast í hugmyndavinnu um framtíð og þróun námskeiðsins sem samtökin hafa árlega staðið fyrir. Spennandi áskorun sem ekki þarf að kvíða með þeim góða hóp sem skipar stjórn samtakanna.
* Okkur í stjórninni langar í lok þessa starfsárs að heiðra konu sem lítið fer fyrir innan samtakanna, en vinnur þó á bak við tjöldin ómetanlegt og mikilvægt starf ár hvert í þágu þeirra. Vaka Haraldsdóttir, ritari Heimahlynningar tekur, svo eitthvað sé nefnt, á móti tölvupóstum fyrir samtökin, heldur utan félagaskrána, sendir út tilkynningar, póstleggur bréf, prentar út límmiða með nöfnum félagsmanna og fer sjálf með bæklinga sem eru pantaðir af ýmsum stofnunum út um allar koppagrundir. Þessu bætir hún ofan á sín störf sem sannarlega eru næg fyrir og gefur jafnvel frítíma sinn í verkin. Ég veit að allir sem setið hafa í stjórn samtakanna síðustu árin kunna afar vel að meta þann liðsauka sem í henni er og langar okkur því núna að færa henni örlítinn þakklætisvott fyrir allt sem hún gerir og er þessum samtökum. Við þökkum Vöku af heilum hug fyrir allt hennar framlag til samtakanna.